
Aku masih ingat lagi hari kematian Tok Mat - 
Mak Cikku cakap hari Khamis - petang selepas Asar. 


Petang itu Mak Jah — jiran sebelah rumah Tok Mat 
ada buat kuih kasui, justem seperti biasa disuruh 
anaknya Wati hantarkan sedikit kepada Tok Mat kuih 
kasui. Pabila Wati tak nampak kelibat Tok Mat di 
pangkin rumahnya petang itu seperti kebiasaannya - 
terus dia ke pintu rumah Tok Mat. 



Selepas bertalu-talu pintu diketuk, namun tiada 
jawapan kedengaran di dalam rumah - Wati pun 
melangkah semula ke rumah membawa sepiring kecil 
kuih kasui kerana tak dapat diberikan kepada Tok Mat. 


Mak Jah rasa pelik sedikit sebab, jika Tok Mat 
hendak keluar ke mana-mana, Tok Mat pasti beritahu 
kepada Pak Akop atau dianya sendiri yakni Mak Jah. 
Terus Mak Jah beritahu suaminya Pak Akop - tolong 
pergi menjenguk Tok Mat ada atau tidak orangnya dalam 
rumah atau Tok Mat ini keluar ke mana-mana? 

Pak Akob terus ke rumah Tok Mat - selepas daun 
pintu diketuk beberapa kali — tetap tak dijawab - 
Pak Akob cuba mengintai ke dalam rumah melalui 
tingkap yang sedikit renggang - Pak Akob nampak 
Tok Mat sedang duduk di kerusi di ruang tamu, tapi 
tubuhnya kelihatan lebih bongkok berbanding kebiasaan 
sehingga dagunya melekat di dadanya. 

Pak Akop menyangka Tok Mat ini tertidur atas 
kerusi hinggakan orang bagi saiam dan ketuk pintu pun 
dia tak sedar - tahap tidur mati larr ni. Kerana tak 
mahu ganggu Tok Mat sedang tidur, Pak Akop pun terus 
berlalu pulang ke rumah. 

Namun esok harinya pabila kelibat Tok Mat tetap 
tak nampak seperti biasa di pangkin rumahnya - 
Pak Akop datang ke rumah Tok Mat memberi saiam serta 
mengetuk pintu. Setelah beberapa ketika memberi 
saiam serta mengetuk pintu tetap tidak terdengar suara 
Tok Mat — Pak Akop mengintai melalui tingkap - 
nampak Tok Mat masih tetap duduk di kerusi - sarna 
seperti posisi semalam tidak berubah, maka sedarlah 
Pak Akop bahawa Tok Mat bukan sahaja tidur mati malah 
memang betul-betul sudah mati atau dalam bahasa yang 
lunak - Tok Mat sudah meninggal dunia. 

Selepas pintu ditendang kerana diselak/dikunci 
daripada dalam, cepat-cepat Pak Akop menghampiri 
mayat Tok Mat - terasa sejuk tangan Tok Mat ketika 
Pak Akop menyentuhnya. Selepas pastikan memang 
sahih Tok Mat meninggal dunia - Pak Akop terus capai 


00 basikal Raleigh nya segera ke rumah ketua kampung 
untuk khabarkan berita mengejutkan ini. 

Pihak hospital mengesahkan Tok Mat meninggal 
dunia kerana komplikasi jantung. Tok Mat dikebumikan 
pada keesokan harinya selepas Zohor - selepas 
semalaman mayatnya di (ÜüÜl hospital. Aku tak hadir 
ketika pengurusan jenazah Tok Mat kerana almarhumah 
Nenekku tidak mengizinkan. 


Aku tinggal dan membesar dengan almarhumah 
Nenek bersama dua orang Mak Cikku di kampung 
sehinggalah aku tamat (Ml sekolah rendah. 



Aku ditinggalkan di kampung selama hampir enam 
tahun dijaga oleh almarhumah Nenek kerana Ayahku 
kerja di luar negara - Mak serta adikku Nora ikut 
bersama Ayah. Aku ini cucu kesayangan Nenek malah 
Nenek mendesak sangat agar Mak tinggalkan aku kerana 
Nenek sedia menjagaku - maka tinggallah aku 
membesar bersama Nenek dan dua orang Mak Cikku. 
Rumah Nenek selang tiga empat buah rumah ke dalam 
sedikit berbanding rumah Mak Jah, dan di depan rumah 

Mak Jah ada hutan kecil. Aku bersama budak-budak 
kampung memang sangat gemar bermain dalam hutan 
ini - main tembak-tembak seperti Askar Melayu di-Raja 
- kebiasanya. 

Aku suka singgah melesir di rumah Mak Jah lepas 
dah penat bermain bersama kekawan sekampung 
dengan beberapa orang anak Mak Jah seperti Ijat, Uchu, 
dan Seman - merekalah kekawan akrabku di kampung. 
Bermain-main di hutan kecil depan rumah Mak Jah 
tentunya port paling aku suka ialah di atas pelantar 
bawah pokok bunga tanjung - kena pula pabila penat 
bermain - Mak Jah buat cekodok bawong goreng yang 
dimasak garing - kunyah sahaja di dalam mulut terasa 
isi dalamnya lembut - cicah pula dengan sambai tumis 
ikan bilis petai sambil terasa pula angin sepoi-sepoi 
berhembus halus ^ Perghhh... cerita tak guna, tembak 
tak kena, bak kata pepatah orang Malawi. 

Kira aku selalu larr jadi tamu tak diundang di 
rumah Mak Jah ini, tapi aku tahu Mak Jah suka aku 
berkawan dengan anak-anaknya. Pabila tahu aku datang 
jer - Mak Jah mesti buat sedikit juadah - kalau datang 
tengah hari, memang terus makan hingga kenyang perut 
aku di dapur rumah Mak Jah bersama anak-anaknya. 
Walaupun kerap juga makan tengah hari di rumah 
Mak Jah, aku biasanya lebih suka makan di rumah sebab 
Mak Cikku di rumah Nenek - masak memang mantul. 

Di tepi rumah Mak Jah ada satu pokok durian 
belanda Huisshh... antara buah kesukaan aku kerana 

isinya putih mulus lembut — sedap masam-masam manis 
rasa isinya. Berjuntai-juntai durian belanda ini pabila 
musimnya sampai - memang meriah pokok ini ketika 
berbuah - kita orang petik macam itu jer tanpa 
dikenakan sebarang caj atau cukai 6% GST atau 10% SST. 

Selepas memetik durian belanda daripada dahan 
- seterusnya berkenduri-kendaralah kita orang makan 
durian belanda reramai atas pelantar bawah pokok 
tanjung - syahdu. 

Seperti mukadimah bermula daripada perenggan 
di atas, Mak Jah dan suaminya Pak Akop sekeluarga 
berjiran berhampiran rumah Tok Mat - rumah tak jauh, 
jarak kurang lebih tiga nafas sahaja di sebelah - cuma 
rumah Tok Mat ini nampak uzur sikitlah, manakala 
rumah kayu Mak Jah dengan dapurnya separuh batu 
separuh kayu - memang cantik dan agak besar - 
mungkin sebab anak Mak Jah ramai - sembilan orang - 
rumah kenalah besau. 



Depan rumah Tok Mat ada pangkin panjang sarna 
pangkingnya seperti di depan rumah Mak Jah - di 
sebelah pangkin di rumah Tok Mat pula berdiri tegak 
sebatang pokok cermai - pokok ini kegemaran aku juga 







kerana pokok ini menghasilkan buah cermai. Ketika 
musim buah cermai - aku dan beberapa kekawan 
kampung serta anak Mak Jah buat pembahagian macam 
koloni atas pokok cermai ini - kerengga atau serangga 
jenis menggigit atas pokok ini kita orang memang tak 
ambil pot - dah imun agaknya kulit kita orang, tak 
menggedik-gedik sakit digigit serangga ketika itu. 
Tok Mat tak pernah marah — cuma terkadang dia 
mendengus sambil menjeling kepada kita orang yang 
kelihatan dah macam anak < 3 ) mawas makan buah 
cermai sambil bertenggek bergayut serta berpaut atas 
pokok, meninggalkan sisa-sisa biji cermai bertabur atas 
tanah. 


Tok Mat ini seingat aku hampir setiap hari pakai 
tee shirt putih - tee shirt Pagoda. Tee shirt yang 
dipakai oleh Tok Mat memang tuck in - masuk ke dalam 
kain pelikat lusuh dililit hingga menjadi samping, dan 
seluar Tok Mat berwarna kelabu macam warna pakaian 
sedondon dipakai oleh Tun Abdul Razak - Perdana 
Menteri Malaysia kedua. 

Setiap kali aku melihat Tok Mat terdetik dalam 
kepala otakku mengatakan: Macam tak pernah tukar 
baju orang tua ini. 

Walaupun otak aku mengatakan begitu, dalam 
masa sarna otak aku juga mengatakan: Orang tua ini 
tentu memiliki banyak baju yang sarna tersusun dalam 
almari. 

Songkok memang tak lekang di kepala Tok Mat - 
cuma pabila tiba Hari Raya barulah aku nampak Tok Mat 
ini pakai kemeja lengan pendek. 

Agak sasa juga badan Tok Mat walaupun dah tua 
umurnya 70 lebih - cuma tubuhnya bongkok - tak 
bongkok tahap maksimum larr, tapi bongkoknya terlihat 
pabila dia berjalan - dagunya hampir mendekati 
dadanya — sederhana tinggi - kulit agak cerah dan 
misai tebal, banyak uban melintang di atas bibirnya. 

Orang tua ini jenis berat mulut - bila dia 
bercakap - suaranya macam serak-serak garau 
menggumam di dalam tekak, tapi dengan aku terkadang 
dia berbual juga - suruh aku rajin belajar, jangan nakal- 
nakal sangat - aku ini pula memang suka menanguk 
tengok Tok Mat bertukang. 

Tok Mat ini kemahirannya memang pandai 
membuat terompah - terkadang bahan daripada kayu, 
Tok Mat buat bingkai gambar, bingkai cermin, sudip 
dodol, tapi selalunya Tok Mat banyak buat terompah. 



Tok Mat berniaga jual terompah - dia selalu sibuk 
membuat terompah di pangkin rumahnya. Ketika 


N?7 



bertukang kayu - aku terkadang duduk menanguk atas 
pangkin tengok Tok Mat khusyuk membuat terompah. 

Pabila Mak Jah ada membuat kuih atau cekodok, 
memang Mak Jah selalu suruh anaknya hantar sikit 
juadah kepada Tok Mat - Mak Jah kesian sebab Tok Mat 
duduk sesorang di rumahnya. Aku pula ketika duduk 
menanguk melihat kekhusyukan Tok Mat membuat 
terompah - tak pernah otakku terlintas nak bertanya: 
Mana keluarga Tok? 

Seingat aku, Mak Jah pernah sebut - isteri 
Tok Mat dah lama meninggal dan anak-anaknya semua 
dah besar dan keluar membawa diri - memilih 
kehidupan masing-masing. 

Biasanya juadah untuk Tok Mat - anak Mak Jah, 
Si Wati ini sering hantar terus ke pangkin, lazminya 
Tok Mat sesiang hari memang berada di pangkin - 
terbongkok-bongkok bertukang. Dari air muka malah 
gerak badannya, memang Tok Mat nampak gembira 
diberikan juadah - terkadang aku yang duduk menanguk 
di pangkin dipelawa oleh Tok Mat makan bersamanya 
setelah Wati memberikan juadah - walaupun aku 
makan judah yang diberikan oleh Wati kepada Tok Mat - 
tidaklah aku gelojoh menghabiskan kesemuanya - aku 
makan dua tiga ketul sahaja. Pabila musim durian 
belanda, Pak Akop pasti hantar lebih daripada tujuh ulas 
kepada Tok Mat - tersenyum Tok Mat sambil angguk- 
angguk mengucapkan terima kasih. 

Ketika malam menjelma pula, aku dan dua tiga 
kekawan serta anak Mak Jah balik dari mengaji lepas 
Isyak di rumah Hajah Mariam selang lima enam rumah 
melintasi rumah Tok Mat - akan kelihatanlah Tok Mat 
duduk sesorang atas pangkin ditemani lampu pelita 
minyak tanah - cahayanya malap samar-samar 
kekuningan - Tok Mat duduk di pangkin sambil gulung 
rokok daun dan terkadang kedengaran Tok Mat ini 
macam bercakap sesorang — suaranya yang serak-serak 
garau ada kalanya kedengaran macam jauh dan sayup 
jer bunyinya, pada hal Tok Mat duduk di pangkin 
sesudah bebudak mengaji ini melintasi rumah Tok Mat. 

Bunyi tapak terompah Tok Mat akan terdengar 
Klop! Klop! Klop! pabila dia jalan terbongkok-bongkok 
keliling rumah sebelum Maghrib - entah apa yang dicari 
atau diperiksa, aku pun tak pernah tahu - nak kata cari 
ayam atau itiknya yang hilang - tak mungkin pula - Tok 
Mat ini takde bela ayam, itik, macam Mak Cikku, tapi 
itulah rutin dia hari-hari - berjalan keliling rumah 
sebelum waktu Maghrib. 

Lepas bertukang di pangkin — sebelum masuk 
waktu Maghrib Tok Mat akan jalan terbongkok-bongkok 
keliling rumah dengan bunyi terompah nya seakan-akan 
bergema hingga boleh didengari oleh jiran-jiran. 

Selang lebih kurang dua minggu selepas Tok Mat 
meninggal dunia, suasana kampung digemparkan dengan 
cerita keluarga Mak Jah terdengar bunyi terompah 
Tok Mat berjalan mengelilingi rumah - seperti tabiat 


Tok Mat di waktu remang-remang senja ketika dia masih 
hidup. 


Seman, anak Mak Jah ada ceritakan kepada aku - 
suatu petang dekat-dekat nak senja - Mak Jah, 
emaknya sedang berada di dapur kemas-kemas dan cuci 
pinggan sambil dibantu oleh dua anak perempuannya - 
Wati dan Zawiyah - tetiba terdengar bunyi terompah 
dari arah rumah arwah Tok Mat - rumahnya dibiarkan 
kosong semenjak dia meninggal dunia - entah apa 
sebabnya? Aku pun tak pasti kerana takde sorang pun 
waris Tok Mat datang menjenguk rumahnya semenjak 
dia meninggal dunia. 



Bunyi seseorang berjalan menggunakan terompah, 
persis seperti bunyi arwah Tok Mat berjalan keliling 
rumahnya - pabila dekat-dekat senja sebegini - Klop! 
Klop! Klop! — bergemalah bunyi klop! ini jelas didengari 
hingga ke rumah Mak Jah - berderau darah Mak Jah, 
terdiam Wati dan Zawiyah. Mak Jah menuju ke tingkap 
dapur usyar rumah Tok Mat - tak pula Mak Jah nampak 
apa-apa kelibat manusia berterompah pabila dia 
pandang ke rumah arwah Tok Mat - namun bunyi seperti 
seseorang berjalan memakai terompah terus kedengaran 

— cepat-cepat Mak Jah tutup tingkap dapur dan suruh 
anak-anaknya tutup semua pintu dan tingkap rumah - 
hinggalah bunyi terompah hilang sendiri ketika masuk 
waktu Maghrib. 

Setelah berlalu dua tiga hari, keluarga Mak Jah 
terdengar lagi bunyi orang berterompah — berjalan 
keliling rumah arwah Tok Mat pabila senja menjelang - 
kelam-kabut Pak Akop dan Mak Jah suruh anak-anaknya 
tutup semua pintu dan tingkap rumah - Klop! Klop! 
Klop! — bunyi ini terus kedengaran dari arah rumah 
arwah Tok Mat - takde susuk tubuh yang kelihatan, tapi 
hanya bunyi klop! ini sahaja yang kedengaran. 

Aku sebagai kanak-kanak riang ketika itu memang 
gundah-gulana pabila dengar gangguan ini - sementelah 
lagi, rumah Nenekku tak jauh dari rumah arwah 
Tok Mat, tapi dah memang resam budak-budak - aktiviti 
main-main keliling kampung terutama dalam hutan kecil 
berhampiran rumah Mak Jah tetap diteruskan seperti 
biasa - cuma Mak Cikku pasti terpekik-pekik memanggil 
aku balik lebih awal selepas berita bunyi terompah 
Tok Mat menggemparkan seluruh kampung. Pernah 
Nenekku hambat aku keliling rumah mengacung-acung 
pelepah kelapa kerana aku masih bermain dalam hutan 
ketika suasana sudah remang-remang senja - mencicit 
aku lari keliling rumah - berbirat betis aku kena sesah 
dengan pelapah kelapa. 

Akhirnya tanpa disangka-sangka aku sendiri 
terkena - malam selepas Isyak aku bersama kekawan 


serta anak Mak Jah berjalan pulang selepas habis 
mengaji di rumah Hajah Mariam - seperti biasa 
bebudak mengaji ini ambil jalan yang akan melintasi 
depan rumah arwah Tok Mat kerana jalan ini paling 
dekat ke rumah Nenekku serta ke rumah semua 
kekawanku. 

Seman dan aku serta Epul pegang lampu ayam 
kerana jalan memang gelap-gelita walaupun ada rumah 
penduduk kampung di sepanjang jalan. Ketika 
menghampiri rumah arwah Tok Mat - samar-samar 
bebudak mengaji ini lihat seperti ada cahaya lampu 
minyak tanah atas pangkin depan rumahnya - 
automatik semua bebudak ini terhenti melangkah, 
m pandang muka m sesama sendiri - elok tercongok 
atas pangkin sesusuk tubuh seperti arwah Tok Mat 
sedang hisap rokok daun. 

Tok Mat : Kau orang semua baru balik mengaji ya! 

Sesusuk tubuh menyerupai arwah Tok Mat 
menyapa bebudak mengaji ini bahkan suaranya saling 
tak tumpah seperti suara arwah - garau menggumam 
dalam tekak. 

Serta-merta bebudak mengaji ini terus 
memusingkan badan - berdesup lari ke arah jalan 
menuju ke rumah Hajah Mariam - lampu ayam entah 
terpelanting ke mana? Rehal serta muqaddam habis 
bertabur entah tercicir di mana? Bebudak mengaji ini 

lari secara berjemaah tak toleh belakang menuju ke 
rumah Nenekku - ikut jalan jauh. 

Sampai di rumah Nenek, habis semua kekawanku 
bermalam di rumah Nenek kerana semua dibelenggu 
ketakutan - Zawiyah paling teruk, terperanjat sangat 
disapa oleh Tok Mat hingga pucat lesi © kekuningan 
mukanya - terus jatuh terjelepok di depan pintu rumah 
Nenek. Cepat-cepat Nenek dapatkan Zawiyah usap- 
usapkan mukanya dengan air yang Nenek dah bacakan 
ayat-ayat suei. Nenek sapukan air ke muka semua 
kekawanku tidak terkecuali muka aku juga dan Nenek 
suruh minum seteguk dua O demam Zawiyah keesokan 
harinya. 



Selepas malam tragedi bebudak mengaji 
terserempak dengan sesusuk tubuh menyerupai Tok Mat 
- gangguan semakin kerap berlaku. 

Pak Akop sedang kayuh éb basikal /?a/e;g/mya 
memalam nak pulang ke rumah - tanpa dijangka, 
Pak Akop terserempak, melihat sesusuk tubuh arwah Tok 
Mat sedang duduk atas pangkin. 

Tok Mat : Dari mana kau Akop? 

Suara garau dari sesusuk tubuh terlihat di pangkin 
— menegur Pak Akop. Serta-merta Pak Akop pecut 
basikal /to/e/g/inya menghala ke rumahnya ala-ala 
pemecut basikal atlet pingat emas temasya komanwel. 

Gangguan paling tragik berlaku kepada keluarga 
Pak Akop dan isterinya Mak Jah kerana mereka berjiran 
paling hampir lebih kurang tiga kali nafas di antara 
jarak rumah mereka dengan rumah Tok Mat. 

Suatu malam dalam pukul 9:00 lebih ketika 
Pak Akop dan anaknya Seman serta Ijat sedang duduk 
melesir di pangkin sambil Pak Akop gulung rokok daun - 
mereka terdengar bunyi terompah seperti seseorang 
sedang berjalan menuju ke rumah mereka, tapi tak 
nampak sesiapa pun hinggalah terdengar suara garau 
dari arah tangga pangkin... 

Tok Mat : Koppp... Akoppppp... aku haus... bagi aku 
air... Kopppp... aku nak air. 

Terpontang-panting Seman dan Ijat berlari masuk 
ke rumah - terkedu Pak Akop, pabila dipandang ke arah 
tangga, Pak Akop melihat sesusuk tubuh Tok Mat dengan 
tee shirt Pagodanya serta bersamping kain lusuh - 
berdiri bongkok malah terlihat juga dagunya hampir 
mencecah dada sambil terus memanggil-manggil 
Pak Akop meminta segelas air. 

Mengucap panjang Pak Akop - terus dia bergegas 
masuk ke rumah dan jelmaan arwah Pak Akop terus 

memanggil-manggil meminta air - malam itu semua 
keluarga Pak Akop tidur sebilik. Lama juga suara dari 
sesusuk tubuh menyerupai Pak Akob memanggil dan 
berdiri bongkok depan tangga pangkin. 

Mak Jah pun kena ganggu - suatu malam ketika 
dia di dapur sedang siapkan hidangan makan malam 
sambil dibantu anak-anak perempuannya - pintu dapur 
tetiba diketuk dari luar. Tanpa berfikir panjang, Mak Jah 
terus buka pintu nak lihat siapa pula yang datang 
memalam macam tu? 

Pabila pintu dibuka, terlihatlah depan pintu 
jelmaan arwah Tok Mat - tercegat berdiri bongkok 
dengan dagu hampir mencecah dadanya serta matanya 
menjeling ke atas merenung Mak Jah. 

Tok Mat : Aku lapar Jahhh... bagi aku nasi... aku 
laparrr. 

Jelmaan arwah Tok Mat merayu di hadapan 
Mak Jah meminta makan. 

Jatuh terjelepok Mak Jah depan muka pintu - 
terpekik anaknya Wati dan Ramlah melihat Tok Mat di 
depan pintu. Pak Akop melompat turun ke dapur dari 
lantai atas rumahnya - lantang suara Pak Akop menjerit 
kuat sambil mengacung-acung tangan menghalau 
makhluk jelmaan Tok Mat yang masih tercegat di depan 
pintu sambil matanya merenung Mak Jah yang dah 
terjelepok macam kain buruk di lantai dapur. Makhluk 

itu terus melangkah pergi diiringi bunyi Klop! Klop! 
Klop! tapak terompah terus kedengaran. 

Orang-orang kampung sudah beberapa kali buat 
bacaan Yaa-Siin dan tahlil untuk arwah Tok Mat di surau 
kampung, namun gangguan jelmaan menyerupai arwah 
Tok Mat tetap muncul beberapa kali dalam tempoh 
seminggu. Bunyi tapak kaki berterompah terus 
kedengaran pabila remang-remang senja sehinggalah 
Pak Akop bawa keluarganya pindah ke bahagian hilir 
kampung dan rumahnya dibiarkan kosong tak 
berpenghuni. 

Sedih juga, sebab aku dah tak dapat melesir dan 
main-main di sekitar rumah Mak Jah kerana bahagian 
hilir agak jauh dari rumah Nenekku. Mak Cikku serta 
Nenek pun tak izinkan aku merayau jauh-jauh sangat 
dari sekitar rumah - cuma waktu Éft! sekolah barulah 
aku dapat jumpa Seman, Ijat, dan Uchu kawan-kawan 
sepermainanku sebab kita orang bersekolah di sekolah 
yang sarna. 



Sekarang selepas hampir 30 tahun berlalu - 
rumah arwah Tok Mat dah lama dirobohkan dan 

khabarnya keluarga Cina menetap di situ sekarang - 
begitu juga dengan rumak Pak Akop dan Mak Jah. 

Ramai keluarga Cina dah menetap di situ 
menyewa tanah dari almarhumah Nenek dan sekarang 
diuruskan oleh Ayah, namun khabarnya hingga sekarang 
— walaupun sudah sangat jarang gangguan berlaku - 
sekali-sekala orang-orang kampung masih terdengar 
bunyi orang berjalan memakai terompah di sekitar 
bekas tapak rumah arwah Tok Mat pabila menjelang 
senja. 


Nota penulis 

Kisah ini benar-benar berlaku diceritakan semula 
menurut sumber-sumber yang mengalaminya sendiri 
serta diolah mengikut daya imaginasi penulis. Nama- 
nama watak dalam kisah ini telah diubah untuk 
mengelakkan sebarang fitnah dan spekulasi. 

Credits Web site Çlose 


Penulis ingin mengucapkan ribuan terima kasih 
atas kesudian Super Jumbo Open Office 

menerbitkan cerita ini malah terima kasih penulis 
ucapkan kepada para pembaca yang sudi membaca kisah 
ini. 

Semestinya penulis mahukan para pembaca 
semua terus ketagih mahu membaca sebanyak mungkin 
kisah-kisah fenomena seram. Sekian. Wassalam. 


^ Azza Ahsani • Dec 26, 2017 • 9:49pm 

Kisah ini mengingatkan aku dengan drama 

/ 

pada tahun 90'an dulu - masa aku masih 

/ 

bersekolah rendah - tajuk drama itupun Tok 

' Mamat lakonan arwah Zami Ismail - part paling 

/ 

berkesan pabila dia datang rumah minta makan. 


Kalaulah drama-drama lama tahun 90'an 

/ 

z dulu boleh ditayangkan semula - alangkah 

/ 

z seronoknya. 



Jun • Dec 26, 2017 • 10:51pm 


A'ah... cerita itukan... Tok Mamat tu 
membela Hantu Raya. Ingat! Ingat! 









